**Madras og Mylapore erkebispedømme** er et romersk-katolsk erkebispedømme i den indiske byen Chennai (tidligere *Madras*). Det kan føre sitt opphav tilbake til **São Tomé i Meliapor bispedømme**, som ble grunnlagt 1606 ved apostelen Tomas’ antatte grav i Mayilappur (tidligere *Meliapor*/*Mylapore*).

Bispedømmets katedral er São Tomé-katedralen, bygget over stedet der man tror at apostelen Tomas ble gravlagt etter hans martyrium i 72 e.Kr. Kirken er dermed én av tre katolske kirker som hevdes å være bygd over en apostels grav (i tillegg til Peterskirken og Santiago de Compostela-katedralen). Den første katolske kirken på stedet var fra 1500-tallet. Dagens nygotiske katedral ble ferdigstilt i 1893.

Historie
--------

*São Tomé de Meliapor bispedømme* (*Sankt Tomas i Mayilappur bispedømme*) ble opprettet av portugiserne i 1606. Det ble utskilt fra Cochin bispedømme, var Indias fjerde katolske bispesete, og lå i kirkeprovinsen til Goa erkebispedømme. São Tomé bispedømme omfattet ved grunnleggelsen nesten hele den indiske østkysten inkludert dagens Bangladesh og Burma samt Bhutan og sågar Mosambik. Mesteparten av dette enorme området ble etter hvert skilt ut som egne jurisdiksjoner:

* 1612 ble den apostoliske administrasjonen Mosambik skilt ut (Mosambik).
* 1741 ble det apostoliske vikariatet Ava og Pegu skilt ut (Burma).
* 1834 ble det apostoliske vikariatet Bengal skilt ut (India, Bangladesh, Bhutan).

Dessuten hadde pave Urban VIII i 1642 skilt ut et apostolisk prefektur med sete i det britiske Fort Saint George, bare få kilometer fra det portugisiske Meliapor. (Begge stedene ligger i dag innenfor Chennais bygrenser.) **Det apostoliske prefekturet Fort St. George** skiftet i 1832 navn og rang til **det apostoliske vikariatet Madras**. Under konflikten mellom det portugisiske patronatssystemet og Den hellige stol opphevet paven São Tomé bispedømme i 1838 og (gjen)forente det med det apostoliske vikariatet Madras under sistnevntes navn. Ved omorganiseringen av det katolske hierarkiet i 1886 ble jurisdiksjonene igjen adskilt (og opphøyet) til hhv. **Mylapore bispedømme** og **Madras erkebispedømme**. Mylapore forble suffragan under Goa, mens Madras ble metropolitanbispedømme over Hyderabad og Visakhapatnam, som hadde blitt skilt ut noen år tidligere. Denne merkelige situasjonen – med to bispeseter i samme by, som attpåtil hørte til ulike kirkeprovinser, og som dessuten begge hadde det åndelige ansvaret for flere kirker som geografisk lå innenfor det andre bispedømmet – ble avsluttet i 1952 ved at begge bispedømmene ble gjenforent for andre gang, nå under navnet *Madras og Mylapore erkebispedømme*.

Territorielle endringer skjedde i 1928, da misjonen Bellary og Nellore bispedømme ble skilt ut fra Madras erkebispedømme; og i 1952 og 2002, da Tanjore bispedømme og Vellore bispedømme resp. Chingleput bispedømme ble opprettet med andeler av Madras og Mylapore erkebispedømme.

Eksterne lenker
---------------

* Offisielt nettsted Rediger på Wikidata

* (en) Roman Catholic Archdiocese of Madras and Mylapore – kategori av bilder, video eller lyd på Commons Rediger på Wikidata

  


| * v
* d
* r
Kirkeprovinser i India |
| --- |
| Agra **·** Bangalore **·** Bhopal **·** *Changanassery* **·** Cuttack-Bhubaneswar **·** Delhi **·** ***Ernakulam-Angamaly*** **·** Gandhinagar **·** Goa og Daman **·** Guwahati **·** Hyderabad **·** Imphal **·** Kolkata **·** *Kottayam* **·** Madras og Mylapore **·** Madurai **·** Mumbai **·** Nagpur **·** Patna **·** Puducherry og Cuddalore **·** Raipur **·** Ranchi **·** Shillong **·** *Thalassery* **·** ***Thiruvananthapuram*** **·** Thiruvananthapuram **·** *Thrissur* **·** *Tiruvalla* **·** Verapoly **·** Visakhapatnam **·** **ØSTINDIA** | Katarina-katedralen i Gamle Goa, setet for patriarken av Østindia |
| (patriarkat i kapiteler, storerkebispedømmer i fet, orientalsk-katolske eparkier i kursiv) |

|  |  |
| --- | --- |
| Oppslagsverk/autoritetsdata | CatolicDiocese
 |